पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश मेंं कोरोना के बढ़ते संकट के बीच अब भाजपा सांसद भी केंद्र सरकार से मदद की गुहार कर रहे हैं। राज्यसभा सांसद डॉ. किरोड़ीलाल मीणा ने माना है कि राजस्थान को केंद्र सरकार से कम ऑक्सीजन मिल रही है। उन्होंने केंद्रीय स्वास्थ्य मंत्री डॉ. हर्षवर्धन केा चिट्ठी लिखकर राजस्थान को मांग के मुताबिक दवाइयां और ऑक्सीजन सप्लाई करने का आग्रह किया है।
डॉ. किरोड़ी ने पत्र में लिखा है- राजस्थान में कोरोना की इस दूसरी लहर के कारण स्थिति बहुत ही भयावह और चिंताजनक बनी हुई है। हर दिन 16-17 हजार नए संक्रमित मिल रहे है। प्रतिदिन मौतों का आंकड़ा क़रीबन 160 तक पहुंच रहा है। देश में 37.2 % संक्रमण दर के साथ राजस्थान का पहले पायदान पर पहुंचना बहुत ही चिंताजनक है। RTPCR की जांच के बाद हर तीसरा व्यक्ति संक्रमित पाया जा रहा है। शहरों के साथ-साथ गांवों में भी कोरोना पूरी तरह से पैर पसार चुका है।
उन्होंने पत्र में आगे लिखा है- राजस्थान में ऑक्सीजन, रेमडेसिविर और टोसिलिजुमेब इंजेक्शन बेरोकटोक लगातार सप्लाई करना बहुत जरूरी है। राजस्थान में आज करीब 21000 मरीजों को ऑक्सीजन की जरूरत है। यानी राजस्थान को 466 मीट्रिक टन ऑक्सीजन की जरूरत है, जबकि फिलहाल 300 मीट्रिक टन ऑक्सीजन ही राजस्थान को मिल रही है। राजस्थान को 168 मीट्रिक टन ऑक्सीजन कम मिल रही है। इस कमी को दूर कर तुरंत ऑक्सीजन, रेमडेसिविर और टोसिलिजुमेब इंजेक्शन जैसी दवाइयां राज्य सरकार की मांग के अनुसार सप्लाई करनी चाहिए।
सीएम अशोक गहलोत यही मांग पीएम मोदी से कर चुके हैं
राज्यसभा सांसद किरोड़ीलाल मीणा ने जो मांग केंद्रीय स्वास्थ्य मंत्री से की है, वही मांग मुख्यमंत्री अशोक गहलोत प्रधानमंत्री नरेंद्र मोदी से कर चुके हैं। तीन मंत्री दिल्ली जाकर राजस्थान को कम ऑक्सीजन और दवाएं मिलने का मुद्दा उठा चुके हैं। अब डॉ. किरोड़ी ने भी उसी लाइन पर केंद्रीय स्वास्थ्य मंत्री को चिट्ठी लिखकर राजस्थान का पक्ष रखा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn